钦定古今图书集成/明伦汇编/官常典/第711卷 > 阎鼎
## 钦定古今图书集成/明伦汇编/官常典/第711卷 > 阎鼎

按《晋书》本传，“鼎字台臣，天水人也。初为太傅东海王
越参军，转卷令，行豫州刺史事，屯许昌。遭母丧，乃于
密县间鸠聚西州流人数千，欲还乡里。值京师失守，
秦王出奔密中，司空荀藩、藩弟司隶校尉组及中领
军华恒、河南尹华荟在密县建立行台，以密近贼，南
趣许、颍。司徒左长史刘畴在密为坞主，中书令李暅”、
太傅参军驺捷、刘蔚，镇军长史周𫖮、司马李述皆来赴。畴佥以鼎有才用，且手握彊兵，劝藩假鼎冠军将
军、豫州刺史，蔚等为参佐。鼎少有大志，因西土人思
归，欲立功乡里，乃与抚军长史王毗、司马傅逊怀翼
戴秦王之计，谓畴、捷等曰：“山东非霸王处，不如关中。”
河阳令傅畅遗鼎书，劝奉秦王过洛“阳，谒拜山陵，径
据长安，绥合夷晋，兴起义众，克复宗庙，雪社稷之耻。”
鼎得书，便欲诣洛。流人谓北道近河，惧有抄截，欲南
自武关向长安。畴等皆山东人，咸不愿西入，荀藩及
畴、捷等并逃散。鼎追藩不及，暅等见杀，唯𫖮述走得
免。遂奉秦王。行止上洛，为山贼所袭，杀百馀人，率馀
众西至蓝田。时刘聪向长安，为雍州刺史贾疋所逐，
走还平阳。疋遣人奉迎秦王，遂至长安，而与大司马
南阳王保、卫将军梁芬、京兆尹梁综等，并同心推戴，
立王为皇太子，登坛告天，立社稷宗庙。以鼎为太子
詹事，总摄百揆。梁综与鼎争权，鼎杀综，以王毗为京
兆尹。鼎首建大谋，立功天下，始平太守麹允、抚夷护
军索𬘭并害其功，且欲专权。冯翊太守梁纬、北地太
守梁肃，并综母弟，𬘭之姻也，谋欲除鼎，乃证其“有无
君之心，专戮大臣，请讨之。”遂攻鼎。鼎出奔雍，为氐窦
首所杀，传首长安。